Ir-Regolament tal-Kummissjoni (KE) Nru 215/2004
tas-6 ta' Frar 2004
li jistabbilixxi l-kwantitajiet li jridu jiġu allokati lil importaturi mit-tieni porzjon (tranche) tal-kwoti kwantitattivi Komunitarji ta' l-2004 għal ċerti prodotti li joriġinaw fir-Repubblika Popolari taċ-Ċina
IL-KUMMISSJONI TAL-KOMUNITAJIET EWROPEJ,
Wara li kkonsidrat it-Trattat li jistabbilixxi l-Komunità Ewropea,
Wara li kkonsidrat ir-Regolament tal-Kunsill (KE) Nru 520/94 tas-7 ta' Marzu 1994 li jistabbilixxi proċedura Komunitarja biex jiġu amministrati kwoti kwantitattivi [1], u partikolarment l-Artikoli 9 u 13 miġjuba fih,
Wara li kkonsidrat ir-Regolament tal-Kummissjoni (KE) Nru 2044/2003 ta' l-20 ta' Novembru 2003 li jistabbilixxi proċeduri amministrattivi għat-tieni porzjon (tranche) tal-kwoti kwantitattivi ta' l-2004 għal ċerti prodotti li joriġinaw fir-Repubblika Popolari taċ-Ċina [2] u b'mod partikolari l-Artikolu 6 tiegħu,
Billi:
(1) Ir-Regolament (KE) Nru 2044/2003 stabbilixxa l-porzjon ta' kull waħda mill-kwoti konċernati riservati għal importaturi tradizzjonali u importaturi oħra u l-kondizzjonijiet u l-metodi għall-parteċipazzjoni fl-allokazzjoni tal-kwantitajiet disponibbli. Importaturi depożitaw applikazzjonijiet għal liċenzi ta' importazzjoni ma' l-awtoritajiet nazzjonali kompetenti bejn it-22 ta' Novembru 2003 u 15.00, ħin ta' Brussel, fil-31 ta' Diċembru 2003, bi qbil ma' l-Artikolu 3 tar-Regolament (KE) Nru 2044/2003.
(2) Il-Kummissjoni rċeviet mill-Istati Membri u l-Istati li qed jissieħbu, skond l-Artikolu 5 tar-Regolament (KE) Nru 2044/2003, partikolaritajiet tan-numru u l-volum aggregat ta' applikazzjonijiet ta' liċenzi ta' importazzjoni sottomessi u l-volum kollu mportat minn importaturi tradizzjonali fl-1998 jew 1999 (Stati Membri) u fl-2001 jew 2002 (Stati li qed jissieħbu), is-snin ta' riferenza.
(3) Il-Kummissjoni hija kapaċi issa, fuq il-bażi ta' dak it-tagħrif, li tistabbilixxi kriterji kwantitattivi uniformi li permezz tagħhom l-awtoritajiet nazzjonali kompetenti jistgħu jissodisfaw applikazzjonijiet ta' liċenzi sottomessi minn importaturi fl-Istati Membri u l-Istati li qed jissieħbu għat-tieni porzjon (tranche) tal-kwoti kwantitattivi ta' l-2004.
(4) Eżami taċ-ċifri provvduti mill-Istati Membri u l-Istati li qed jissieħbu juri li l-volum aggregat ta' applikazzjonijiet sottomessi minn importaturi tradizzjonali għall-prodotti mniżżla f'lista fl-Anness I ma' dan ir-Regolament jaqbeż jew huwa aktar baxx mill-porzjon tal-kwota mwarrba għalihom. L-applikazzjonijiet iridu għalhekk jintlaħqu billi tiġi applikata r-rata uniformi ta' tnaqqis jew żieda murija fl-Anness I mal-volum ta' kull importazzjoni ta' l-importatur, espressa f'termini ta' kwantita jew ta' valur, matul il-perjodu ta' riferenza.
(5) Eżami taċ-ċifri provvduti mill-Istati Membri u l-Istati li qed jissieħbu juri li l-volum aggregat ta' applikazzjonijiet sottomessi minn importaturi mhux tradizzjonali għall-prodotti mniżżla f'lista fl-Anness I ma' dan ir-Regolament jaqbeż il-porzjon tal-kwota mwarrba għalihom. L-applikazzjonijiet għalhekk iridu jintlaħqu billi tiġi applikata r-rata uniformi ta' tnaqqis li tidher fl-Anness II lill-ammonti mitluba minn kull importatur, kif limitat bir-Regolament (KE) Nru 2044/2003.
(6) Kwantitajiet mhux meħuda minn importaturi mhux tradizzjonali ġew trasferiti għal importaturi tradizzjonali,
ADOTTAT DAN IR-REGOLAMENT:
Artikolu 1
Bħala risposta għal applikazzjonijiet ta' liċenza rigward il-prodotti mniżżla f'lista fl-Anness I sottomessi minn importaturi tradizzjonali, l-awtoritajiet nazzjonali kompetenti għandhom jallokaw lil kull importatur kwantita jew valur ugwali għall-importi tiegħu għall-1998 jew l-1999 (Stati Membri) u għall-2001 jew l-2002 (Stati li qed jissieħbu), kif indikat mill-importatur, aġġustat bir-rata ta' tnaqqis/żieda speċifikata fl-Anness imsemmi għal kull kwota.
Fejn l-użu ta' dan il-kriterju kwantitattiv ikun jinvolvi l-allokazzjoni ta' kwantita akbar minn dak applikat għalih, il-kwantita allokata għandha tiġi limitata għal dik speċifikata fl-applikazzjoni.
Artikolu 2
Bħala risposta għal applikazzjonijiet ta' liċenza rigward il-prodotti mniżżla f'lista fl-Anness II sottomessi kif mistħoqq minn importaturi mhux tradizzjonali, l-awtoritajiet nazzjonali kompetenti għandhom jallokaw lil kull importatur kwantita jew valur ugwali għall-ammont mitlub fil-limiti dikjarati mir-Regolament (KE) Nru 2044/2003, aġġustat bir-rata ta' tnaqqis speċifikata fl-Anness imsemmi għal kull kwota.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-6 ta' Frar 2004.